আইনজীবীর বাড়িতে অগ্নিসংযোগ, মামলা ধামাচাপা দিতেই এই কুকর্ম?

কলকাতা: বরানগর-ডানলপের (Dunlop) সোনালী মার্কেটের সামনে এক আইনজীবীর (Lawyer) বাড়িতে আগুন লাগানোর ঘটনায় তীব্র চাঞ্চল্য ছড়িয়েছে। অভিযোগ উঠেছে, এক আত্মঘাতী মামলার মূল অভিযুক্তই এই ঘটনা ঘটিয়েছে। তবে আশ্চর্যের বিষয়, এই অগ্নিসংযোগের ফলে অভিযুক্ত নিজেই গুরুতর দগ্ধ হয়েছেন এবং বর্তমানে আশঙ্কাজনক অবস্থায় কলকাতার এক বেসরকারি হাসপাতালে ভর্তি।

সূত্রের খবর, ওই আইনজীবীর নাম বিক্রম সিং। সম্প্রতি তিনি স্থানীয় খালসা স্কুলের এক শিক্ষিকা যশবীর কাউরের আত্মঘাতী হওয়ার মামলায় আইনজীবী হিসাবে যুক্ত ছিলেন। গত ৫ ডিসেম্বর ওই শিক্ষিকা ডানলপ মোড়ে আত্মঘাতী হন। এই মামলার প্রধান অভিযুক্ত খাজান সিং। অভিযোগ, মামলা ধামাচাপা দিতেই তিনি এই নৃশংস পরিকল্পনা করেন।

আরও পড়ুন: দাউ দাউ করে জ্বলে উঠল কারখানা, মাঝরাতে আতঙ্ক হাওড়ায়

স্থানীয় সূত্রে জানা গিয়েছে, মঙ্গলবার গভীর রাতে বিক্রম সিংয়ের বাড়ির জানালা দিয়ে আগুন ধরিয়ে দেওয়া হয়। সে সময় তিনি নিজে বাড়িতে ছিলেন না; পঞ্জাবে গিয়েছিলেন কাজে। তবে তাঁর পরিবারের সদস্যরা তখন বাড়িতেই ছিলেন। এদিকে আগুন দ্রুত ঘরের ভেতরে ছড়িয়ে পড়ে। এক এক করে বাড়ির আসবাবপত্র থেকে বৈদ্যুতিক সরঞ্জাম—সবকিছুই পুড়ে যায়। বাড়ির এসিতে আগুন লেগে বিস্ফোরণ ঘটে। এর ফলে আগুন আরও ভয়াবহ রূপ নেয়। গোটা ঘটনা ধরা পড়েছে সিসিটিভি ক্যামেরার ফুটেজে।

ঘটনাক্রমে অভিযুক্ত খাজান সিংয়ের শরীরেও আগুন ধরে যায়। আতঙ্কে তিনি ছাদে উঠে গিয়ে পাশের একটি চৌবাচ্চায় ঝাঁপ দেন এবং আগুন নেভানোর চেষ্টা করেন। তারপর পিছনের দরজা দিয়ে পালিয়ে যান। প্রত্যক্ষদর্শীদের দাবি, অভিযুক্তকে ঘটনার আগেও ওই এলাকায় ঘোরাফেরা করতে দেখা গিয়েছিল।

দেখুন আরও খবর: